Merneith

Merneith oli noin vuonna 2960 eaa. elänyt egyptiläinen kuningatar.

Hän hallitsi ensin miehensä faarao Djetin rinnalla Egyptin kuningattarena. Kun Djet kuoli, valtaan nousi hänen poikansa Den. Den oli kuitenkin tuolloin vielä alaikäinen, ja siksi sijaishallitsijana toimi kuningatar Merneith.

Merneith on yksi varhaisimpia nimeltä tunnettuja henkilöitä Egyptin historiassa ja lisäksi ainoa naispuolinen henkilö, joka on haudattu Abydoksen esihistorialliselle kuninkaalliselle hautausmaalle. Abydos on 1. dynastian aikaisten egyptiläisten hallitsijoiden hautauspaikka.

Tästä huolimatta ei ole suoria todisteita siitä, että Merneith olisi toiminut sijaishallitsijuutta lukuun ottamatta itsenäisenä Egyptin faaraona, ja hänen nimensä puuttuu myöhempien aikojen kuningasluetteloista.

Egyptin kuningattaret
Ennen ajanlaskumme alkua syntyneet
Ennen ajanlaskumme alkua kuolleet